**dreptate ai să mă cerţi**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cuvintele mele sunt tot mai subţiri

aplecate uneori străvezii

şi mai ales seamănă prea mult între ele

aici soarele vine de sub acelaşi nuc

din care număram amândoi cerul până la un miliard

oamenii la noi sunt tot mai rari

mult mai puţin încăpăţânaţi să păstreze dorinţe

nici eu dragul meu

prin singurătatea mea monotonă

nu mai găsesc motive

doar urmele tale mai mici

sau mai mari săpate în mine

de la tine tot mai puţine veşti

fiul meu

spune-mi

vorbeşte-mi cum eşti

dacă mai ai toate visele

şi dacă aripile ţi-au mai crescut

să nu te temi

înapoi să nu priveşti cu regrete

iertare îţi cer pentru tot

pentru toate

(poate niciodată nu am fost destul de înalt în ochii tăi)

putere mai am pentru două cuvinte

(mă rog să le poţi regăsi)

şi crede-mă

astăzi e o zi bună

pentru sfârşit